Fantasia

In sos seros d’ierru, cand’est s’ora
mal’a passare e tropp’iscolorida
chei sos montes in giru est custa vida
e paret chi non torret s’aurora

A su mundu, serena e lughidora
s’anima mia, rundine perdida
in s’ierru frittu, vigile e ischida,
m’ispinghet a cantare e cant’ancora.

Canto s’eternu e lestru variare
de su tempus, memorias de zente
connotta e iscumparta senza sonu.

S’ispiritu che nae in altu mare
viaggiat e mi sento onnipotente
in custu meu vanu chistionu.